

|  |  |  |  |  |  |
| --- | --- | --- | --- | --- | --- |
| Liisa-Ly PakostaJustiitsministeeriuminfo@justdigi.ee |  Teie | 12.08 | 2025 | a nr 8-3/6746-1 |  |
|  Meie | 12.09 | 2025 | a nr 6-3/25-1091-1  |  |

**Perekonnaseaduse, tsiviilkohtumenetluse seadustiku ja tsiviilseadustiku üldosa eelnõu (eestkoste seadmise muudatused) väljatöötamiskavatsus**

Lugupeetud minister,

Täname võimaluse eest avaldada arvamust perekonnaseaduse, tsiviilkohtumenetluse seadustiku ja tsiviilseadustiku üldosa eelnõu (eestkoste seadmise muudatused) väljatöötamiskavatsusele.

Viru Maakohus üldjoontes toetab planeeritud muudatusi, kuid juhime tähelepanu mõningatele probleemidele.

*Eestkoste seadmise eeldused*

Punktis 1.2 on toodud võimalikud regulatiivsed lahendused eestkoste seadmise eelduste hindamiseks. Leiame, et tasub kaaluda 1. või 2. alternatiivi (eestkoste seadmine seostatakse RHK 10 käsitluses F-diagnoosi grupiga või isiku teovõime piiramise aluseks on psüühikahäire, intellektipuue või muu vaimse tervise häire, mille tõttu täisealine isik ei suuda kestvalt oma tegudest aru saada või neid juhtida), pakutud 3. alternatiiv on aga õigusselgusetu.

*Eestkostetava valimisõigus*

Valimisõiguse regulatsiooni muutmist ei toeta. Praegune valmisõiguse regulatsioon, mis tagab valmisõiguse igaühele, kellel on vähimgi pisitehingute tegemise õigus, on juba küllalt ulatuslik. Valimisõiguse võimaldamine inimestele, kes ei ole suutelised tegema iseseisvalt isegi pisitehinguid, suurendaks ka nende ärakasutamise riski valimispettuste toimepanemisel.

Juhime tähelepanu ka, et kaaluda tuleks teatud juhtudel (dementsus, raske vaimne alaareng vms) maksimaalse eestkoste seadmise aja pikendamist (TsMS § 526 lg 2 p 5 ja lg 3), kuna ei ole põhjendatud olukord, kus kohus iga viie aasta järel eestkostet pikendab, kui isiku seisundile puudub tänapäeva meditsiiniteadmiste kohaselt tervistav ravi ning eeldada saab vaid seisundi süvenemist. Nimetatud muudatus aitaks ka oluliselt kohtute töökoormust vähendada. Lisaks on seaduses sätestatud 5-aastane eestkoste jätkumise kontrollimise vajadus pärast EKJVO loomist oma sisulise väärtuse minetanud.

Lugupidamisega,

Angelina Abol

Viru Maakohtu tsiviilosakonna juhataja